ET Euroopa Liidu Teataja C 141/21

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 141/09)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„ORIEL SEA SALT”

ELi nr: IE-PDO-0005-01318 – 26.2.2015

KPN ( X ) KGT ( )

1. Nimetus(ed)

„Oriel Sea Salt”

2. Liikmesriik või kolmas riik

Iirimaa

3. Põllumajandustoote või toidu kirjeldus

3.1. Toote liik

Klass 2.6. Sool

3.2. Punktis 1 esitatud nimetusele vastava toote kirjeldus

Nimetusega „Oriel Sea Salt” tähistatakse meresoola, mis on saadud Port Orieli lahest (Clogherhead, Drogheda, Louthi vald, Iirimaa). Toode on peeneteraline kristallvalge lisanditeta meresool. Soola tillukest tera mõõdetakse mikromeetrites (tähis „μm”). 90 % teradest on mõõduga vahemikus 90–500 μm ning ülejäänud 10 % vahemikus 500–1 000 μm. Puudutades on see peaaegu nagu pulber. Tänu terakestele (mitte helbed ega suured kristallid) imendub meresool toiduainesse kiiremini, sest see lahustub, hajub ja valgub kogu toiduaine ulatuses ilma takistuseta.

Meresool on tugeva soolase maitsega. Ümaral maitsel puudub terav ja hapu nüanss, sest soola toodetakse suletud survestatud süsteemis, millega tagatakse, et kuni tootmissüsteemist pakendamisvalmilt väljumiseni ei puutu meresool ühelgi ajahetkel kokku õhu, mulla ega inimtegevusega. Tänu terakeste ainulaadsetele mõõtmetele, soola tekstuurile ja ümarale maitseprofiilile on toode „Oriel Sea Salt” on suurepärane koostisosa toiduvalmistamisel. Sõltumatute pimetestide ja tekstuuritestidega on tõendatud, et tänu intensiivsele maitseprofiilile on võimalik toiduainete koostisosana kasutatava meresoola kogust vähendada kuni 30 %.

Meresool „Oriel Sea Salt” on looduslikult kristallvalge, mistõttu ei pea seda pesema ega loputama. Sellest asjaolust tingituna on soolas järjepidevalt olemas sellised looduslikud meremineraalid nagu magneesium, kaalium ja kuni 65 mikroelementi. (Meresoola pesemine on tavapärane välitingimustes või soolatiikides tootmise puhul).

Toote „Oriel Sea Salt” analüüsitõendi näitajad on järgmises tabelis esitatud näitajate ± 10 % piires.

Toote „Oriel Sea Salt” analüüs Analüüsimeetod: ICP MS „Oriel Sea Salt” mg/kg NaCl Naatriumkloriid üle 88 % massist H2O Vesi alla 5 % Ca Kaltsium alla 5 mg/kg Mg Magneesium 500–800 mg/kg K Kaalium alla 3 000 mg/kg Cu Vask alla 2,0 mg/kg Zn Tsink alla 2,0 mg/kg Cr Kroom alla 1,3 mg/kg Ni Nikkel alla 0,5 mg/kg Pb Plii alla 0,4 mg/kg Mn Mangaan alla 0,1 mg/kg Cd Kaadmium alla 0,04 mg/kg Fe Raud mikrokogus P Fosfor mikrokogus B Boor mikrokogus Co Koobalt mikrokogus Hg Elavhõbe mikrokogus

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Iiri merest loomulikul viisil kogutud meresool.

3.4. Tootmise erietapid, mis peavad toimuma määratletud geograafilises piirkonnas

Tootmine ja töötlemisetapid

Lõpptoote nõuetele vastavuse tagamiseks peavad kõik koristamise, aurustumise, eraldamise ja kristallumisega seotud kontrollitud ja jälgitud töötlemisetapid toimuma määratletud geograafilises piirkonnas. Kõnealused töötlemisetapid on järgmised:

— filtreerimissüsteemi kaudu merevee pumpamine ja filtreerimine,

— suletud survestatud süsteemis merevee küllastamine,

— suletud survestatud süsteemis meresoola kristallumine,

— peeneteraliste meresoolakristallide kogumine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Port Orieli laht (Clogherhead) asub süvamere väinadesse ulatuva Clogher Headi neeme loodeküljel. Määratletud geograafiline piirkond ulatub Clogher Headi neeme lõunapoolseimast tipust (põhjalaius 53,79497, läänepikkus –6,21778 ehk põhjalaius 53°47′42″, läänepikkus 6°13′04″) Dunany Pointi neeme põhjatipuni (põhjalaius 53,86144, läänepikkus –6,23838 ehk põhjalaius 53°51′41″, läänepikkus 6°14′18″. Viie meremiili kaugusel asuvad Dundalki lahe elusate kahepoolmeliste karploomade tootmisalad, millele merekalanduse kaitse amet (The Sea Fisheries Protection Authority) andis 2014. aastal välja piirkonnakoodi LH-DB-DB.

5. Seos geograafilise piirkonnaga

Meresoola iseloomuliku maitse ja välimus on tingitud selle päritolust. Nii nagu viinamarjade arenemist mõjutavad kasvukoha asend ja ilmastik, avaldavad tootele „Oriel Sea Salt” mõju konkreetse asukoha süvamerehoovused, mineraalisisaldus ja vee puhtus ning protsess, mille abil neid omadusi kasutada, säilitada ja täiustada.

Selles piirkonnas on meresoola kogutud juba sajandeid. Louthi maakonna arheoloogia- ja ajalooajakirjast County Louth Archaelogical & Historical Journal on pärit järgmine katkend: „28. jaanuaril 1667 rentis vikont Dungannon Carlingforde’i linna lähedal maatüki, et rajada seal soolatiigid soolatootja, Middlesexist pärit koloneli Cooke of Chiswicki jaoks”. Port Orieli on sajandite jooksul seostatud küllusliku kalapüügikohaga, kus kohalikud elanikud on süvamerekalu püüdnud otse kaljudelt ja sadamast. Sool oli väga oluline koostisaine sadamasse lossitud kala säilitamisel selle tarbimiseks, ladustamiseks ja seejärel turule vedamiseks. {1797. aastast pärit kaardil on Newry tänava lähedal tähisega pt mp 16 pm märgitud soolatiigid; lisaks on kohalikud dokumenteerinud soola/lüüsiväravate asukohta täpsustavad faktid}.

Golfi hoovus kulgeb piki Iirimaa läänerannikut. Kui hoovuse vesi jõuab Norra mere külmemasse vette, keerab hoovus ümber Iirimaa põhja- ja kirdepiirkonna neemede kuni kindlakstehtud lõpp-punktini, mis asub viie meremiili kaugusel Port Orieli lahest. Seal lõpeb hoovus, sest põrkub Iirimaa suuruselt teise jõe Boyne tugeva väljavooluga.

Port Oriel asub süvamere väinadesse ulatuva Clogher Headi neeme loodeküljel. Katsetega on tõendatud, et sealse lahe soolsus on võrreldav veega, mis tavaliselt esineb üksnes süvameres. Merevee suur soolasisaldus on seotud Golfi hoovuse ebatavaliste süvamerevoogudega kõnealuses piirkonnas. Korduvalt katsetades on kindlaks tehtud, et Port Orieli lahe veetihedus 3,5–3,6 %, mis vastab sügavama vee tihedusele.

Iiri Mereinstituut on Port Orieli lahe vett aastaid hinnanud rahvusvahelise karploomade kvaliteediklassi A kuuluvaks ehk teisiti öeldes – tunnistab selle puhtaimaks mereveeks. Rannakarpide, merekarpide, krabide, homaaride ja kaunkarpide korjamine on elujõuline äritegevus Port Orieli lahes ja selle ümbruses. Karploomade elav elutegevus tagab samuti vee kõrge kvaliteedi ja mineraalainete suure sisalduse. Tegelikult hõlmab kõnealune piirkond osa Dundalki lahe elusate kahepoolmeliste karploomade tootmisaladest, millele merekalanduse kaitse amet (The Sea Fisheries Protection Authority) andis 2014. aastal välja piirkonnakoodi LH-DB-DB.

Toote „Oriel Sea Salt” omadused on otseselt seotud ebatavaliste süvamerevoogude, geograafilise asukoha, mineraaliderohkuse (mida tavaliselt nii madalas vees ei ole) ning Golfi hoovuse ja loodetest tingitud veemasside liikumisega Iirimaa põhjaranniku ümbert suuremasse Dundalki lahte ja seejärel Port Orieli lahte. Seejärel kogutakse seda kvaliteetset ja mineraaliderikast vett ja rafineeritakse töötlemisprotsessis, mille käigus ei puutu vesi kokku õhu, mulla ega inimtegevusega. Selle protsessi lõppedes saadakse kristallvalge, pesemata ja mineraalide poolest rikas peen meresool.

Kokkuvõte

Toodetud meresoolal on selle päritolust tingitud iseloomulikud omadused, mis on otseselt seotud vee soolsuse ja kvaliteedi ning vees olevate mineraalainete tihedusega. See kajastub toote „Oriel Sea Salt” peeneteralisuses, intensiivses maitses ja suures mineraalainete sisalduses.

Viide spetsifikaadi avaldamisele

(Määruse artikli 6 lõike 1 teine lõik)

http://www.agriculture.gov.ie/gi/pdopgitsg-protectedfoodnames/products/

(1) ELT L 343, 14.12.2012, lk 1.